HU Az Európai Unió Hivatalos Lapja L 164/28

A BIZOTTSÁG (EU) 2017/1135 RENDELETE

(2017. június 23.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található dimetoát és ometoát szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 49. cikkének (2) bekezdésére,

mivel:

(1) A dimetoát (dimetoát és ometoát összege, dimetoátban kifejezve) tekintetében a 396/2005/EK rendelet II. melléklete és III. mellékletének B. része szermaradék-határértékeket (a továbbiakban: MRL-ek) állapított meg.

(2) 2016. április 22-én Franciaország a 178/2002/EK európai parlamenti és tanácsi rendelet (2) 54. cikkének megfelelően bevezetett tagállami szükségintézkedésről tájékoztatta a Bizottságot, amelynek keretében felfüggesztették az Európai Unió azon egyéb tagállamaiból és azon harmadik országokból származó friss cseresznye Franciaországba történő behozatalát és ottani forgalomba hozatalát, amelyekben megengedett a dimetoát hatóanyagot tartalmazó növényvédő szerek cseresznyefák kezelése céljából történő használata. A Növények, Állatok, Élelmiszerek és Takarmányok Állandó Bizottságának 2016. április 28-i ülésén az említett rendelet 54. cikke (2) bekezdésének megfelelően megállapodás született arról, hogy az Európai Élelmiszerbiztonsági Hatóság (a továbbiakban: Hatóság) tudományos vizsgálata alapján kiemelt kérdésként kell kezelni az MRL-ek felülvizsgálatát, hogy új MRL-ek kerüljenek megállapításra. Ezért a Bizottság a 396/2005/EK rendelet 43. cikkének megfelelően felkérte a Hatóságot, hogy végezzen el egy ilyen kiemelt fontosságú felülvizsgálatot a dimetoát és ometoát tekintetében érvényben lévő MRL-ekkel kapcsolatban. A Hatóság 2016. november 28-án benyújtotta indokolással ellátott véleményét (3).

(3) A Hatóság a „dimetoát és ometoát összege, dimetoátban kifejezve” szermaradékának meghatározása helyett a „dimetoát” és az „ometoát” szermaradékainak külön-külön történő meghatározását javasolta, és arra a következtetésre jutott, hogy a dinnye és a cukorrépagyökér tekintetében jelenleg érvényben lévő MRL-ek fogyasztóvédelmi szempontból aggályosak lehetnek. A Hatóság ezért e termékek esetében a jelenlegi MRL-ek csökkentését javasolta. A Hatóság megállapította, hogy a cikóriasaláta tekintetében meghatározott MRL-ekkel kapcsolatban nem álltak rendelkezésre információk, ezért a kockázatkezelők részéről további vizsgálatra van szükség. A szóban forgó termékre vonatkozó MRL-eket ezért a kimutatási határértéknek megfelelő értékeken kell megállapítani. A Hatóság megállapította, hogy a kínai kel tekintetében meghatározott MRL-ekkel kapcsolatban nem állnak rendelkezésre a fogyasztókra nézve biztonságos, helyes mezőgazdasági gyakorlattal kapcsolatos információk, és hogy a kockázatkezelők részéről további vizsgálatra van szükség. A szóban forgó termékre vonatkozó MRL-eket ezért a kimutatási határértéknek megfelelő értékeken kell megállapítani. A Hatóság arra a következtetésre jutott, hogy a grapefruit, a narancs, a citrom, a zöld citrom/lime, a mandarin, a cseresznye, az étkezési olajbogyó, a cékla, a sárgarépa, a gumós zeller, a torma, a paszternák, a petrezselyemgyökér, a retek, a bakszakáll, a karórépa, a tarlórépa, a fokhagyma, a vöröshagyma, a salotta/mogyoróhagyma, az újhagyma, a paradicsom, a padlizsán/tojásgyümölcs, a sütőtök, a görögdinnye, a brokkoli, a karfiol, a kelbimbó, a fejeskáposzta, a fejes salátafélék, a spárga, a borsó, az olajkinyerésre szánt olajbogyó, a szemes árpa, a szemes zab, a szemes rozs, a szemes búza, a cukorrépagyökér és a cikóriagyökér tekintetében meghatározott MRL-ekkel kapcsolatban nem állnak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(4) A Bizottság konzultációt folytatott a növényvédő szerek maradékanyagaival foglalkozó uniós referencialaboratóriumokkal arról, hogy szükséges-e az egyes kimutatási határértékek kiigazítása. Az említett laboratóriumok arra a következtetésre jutottak, hogy bizonyos áruk vonatkozásában a technikai fejlődés következtében egyedi kimutatási határértékeket kell megállapítani.

(5) Az MRL-ekre vonatkozó megfelelő módosítások – a Hatóság indokolással ellátott véleménye alapján és a kérdés szempontjából jelentős tényezőket figyelembe véve – eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(6) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(7) A 396/2005/EK rendeletet ezért ennek megfelelően módosítani kell.

(8) A termékek zavartalan forgalmazása, feldolgozása és fogyasztása érdekében e rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított. Mivel az érvényben lévő MRL-ek mellett nem zárható ki a fogyasztókat érintő kockázat, e rendelet alkalmazásának időpontjától kezdve a dinnye esetében a dimetoátra és az ometoátra vonatkozó 0,01 mg/kg határértéket kell alkalmazni valamennyi termékre.

(9) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(10) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Azon termékekre, amelyeket 2018. január 17. előtt állítottak elő, a dinnyétől eltérő valamennyi termékben és azok felületén található dimetoát hatóanyag tekintetében a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2018. január 17-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. június 23-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról (HL L 31., 2002.2.1., 1. o.).

(3) Reasoned opinion on the the prioritised review of the existing maximum residue levels for dimethoate and omethoate according to Article 43 of Regulation (EC) No 396/2005 (Indokolással ellátott vélemény a dimetoát és az ometoát érvényben lévő MRL-jeinek a 396/2005/EK rendelet 43. cikke szerinti kiemelt fontosságú felülvizsgálatáról). EFSA Journal (2016); 14(11):4647, 50. o.